Къэбэрдей-Балъкъэр Республикэр къызэрызэрагъэпэщрэ илъэси 100 зэрырикъум теухуа гуфIэгъуэхэмкIэ къызэгъэпэщакIуэ комитетым и япэ зэIущIэр КIуэкIуэ Казбек ирегъэкIуэкI
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек дыгъуасэ иригъэкIуэкIащ Къэбэрдей-Балъкъэр Республикэр къызэрызэрагъэпэщрэ илъэси 100 зэрырикъум зыхуэгъэхьэзырынымкIэ къызэгъэпэщакIуэ комитетым и япэ зэIущIэр. Абы хэтащ КъБР-м и Парламентымрэ Правительствэмрэ я унафэщIхэр, КъБР-м къегъэщIылIа федеральнэ инспектор нэхъыщхьэ Ткачёв Е. А., профсоюз, жылагъуэ зэгухьэныгъэхэм, муниципальнэ районхэмрэ къалэ округхэмрэ я лIыкIуэхэр.
Къэралым и Президент Путин Владимир 2018 гъэм жэпуэгъуэм и 16-м Iэ зыщIидза Указым ипкъ иткIэ, жиIащ КIуэкIуэ Казбек, махуэшхуэм ехьэлIа юбилей Iуэхухэр республикэм 2022 гъэм щекIуэкIынущ. Зэман гъунэгъум къриубыдэу Урысейм и Правительствэм къищтэнущ федеральнэ къызэгъэпэщакIуэ комитетым хэтхэр. Къэралым и министерствэхэмрэ ведомствэхэмрэ я лэжьакIуэхэм къадэкIуэу абы хэтынущ Къэбэрдей-Балъкъэр Республикэм и къэрал властым и органхэм я лIыкIуэхэри.
«Ауэ дэ нэгъэсауэ къыдгурыIуэн хуейщ лэжьыгъэхэм я Iыхьэ нэхъыщхьэр республикэм и къызэгъэпэщакIуэ комитетым къызэрыбгъэдэхуэнур. Абы къыхэкIыу сыныволъэIу жэуаплыныгъэ нэс фхэлъу мы Iуэхум фыбгъэдыхьэну, икIэщIыпIэкIэ абы феувалIэу, Къэбэрдей-Балъкъэрым щыпсэу лъэпкъхэм, къэкIуэну ди щIэблэхэм я дежкIэ тхыдэ мыхьэнэ зиIэ мы лэжьыгъэр нобэм щегъэжьауэ евгъэкIуэкIыну», — къыхигъэщхьэхукIащ КIуэкIуэ Казбек.
ЗэIущIэм докладхэр щащIащ КъБР-м щэнхабзэмкIэ и министр Къумахуэ Мухьэдин, КъБР-м ухуэныгъэмрэ гъуэгу хозяйствэмкIэ и министр Къуныжь Вячеслав сымэ.
ЗэIущIэм зэрыщыжаIащи, гуфIэгъуэ Iуэху нэхъыщхьэхэр 2022 гъэм фокIадэм и пэщIэдзэм ирагъэкIуэкIынущ. Абы хеубыдэ зэныбжьэгъугъэ концерт зыбжанэ. Апхуэдэу Къэбэрдей-Балъкъэрым и Щэнхабзэм и махуэхэр Москва щекIуэкIынущ, урысейпсо щIэныгъэ конференцхэр, туризмэмкIэ фестивалхэр, щIалэгъуалэ зэхыхьэхэр, волонтёрхэм я проектхэр, спорт зэхьэзэхуэхэр ирагъэкIуэкIынущ, КъуэкIыпIэм и къэрал музеймрэ Художникхэм я унэмрэ гъэлъэгъуэныгъэ щхьэхуэхэр къыщызэIуахынущ.
Апхуэдэу ди щIыналъэм щэнхабзэм и фэеплъу къалъыта IуэхущIапIэхэмрэ ухуэныгъэхэмрэ я теплъэр зэфIэгъэувэжынымкIэ лэжьыгъэшхуэ щекIуэкIынущ. Узыншагъэр хъумэным, егъэджэныгъэм, спортым, щэнхабзэм я IэнатIэхэм хиубыдэ IуэхущIапIэхэр щIэуэ ящIынущ е зэрагъэпэщыжынущ, апхуэдэу гъуэгу инфраструктурэр ирагъэфIэкIуэнущ, къалэхэмрэ жылагъуэхэмрэ зэIузэпэщ ящIынущ. Республикэр къы- зэрызэрагъэпэщрэ илъэси 100 зэрырикъум зыхуэгъэхьэзырынымрэ абы пыщIа гуфIэгъуэхэр егъэкIуэкIынымрэ трагъэкIуэдэн пап-щIэ федеральнэ бюдже- тым къыхэкIыу сом мелуан 250-рэ хуэдиз къаутIыпщынущ.
ЗэIущIэм къыщаIэта Iуэхухэмрэ хуащIа дагъуэхэм-рэ къалъытэу гуфIэгъуэ программэм и концепцэм елэжьыжыну зэгурыIуащ.
КъБР-м и Iэтащхьэмрэ Правительствэмрэ я пресс-IуэхущIапIэ.
